b'\n_START_ARTICLE_\nTipar flatbed\n_START_PARAGRAPH_\nTiparul de tip flatbed este una din posibilita\xc8\x9bile oferite de tehnologiile actuale \xc3\xaen domeniul tiparului digital de mari dimensiuni \xc8\x99i al produc\xc8\x9biei publicitare. Flatbed este o expresie englez\xc4\x83 cu traducerea \xe2\x80\x9epat plan\xe2\x80\x9d._NEWLINE_Este vorba de un procedeu de tip\xc4\x83rire digital, direct pe pl\xc4\x83ci rigide din plexiglas, alucobond, PVC expandat \xc8\x99i altele. Tehnologia const\xc4\x83 \xc3\xaen ma\xc8\x99ini de tipar (imprimante) prev\xc4\x83zute cu o mas\xc4\x83 pe care se fixeaz\xc4\x83 materialul cu ajutorul unor duze de vid. Apoi placa este trecut\xc4\x83 pe sub capetele de printare ale ma\xc8\x99inii \xc8\x99i astfel se realizeaz\xc4\x83 printul.\n_START_SECTION_\nDetalii tehnice\n_START_PARAGRAPH_\nTiparul pe materiale rigide \xc3\xaen general trebuie executat cu ma\xc8\x99ini ce folosesc cerneluri UV (cerneal\xc4\x83 pe baz\xc4\x83 de polimeri ce se usuc\xc4\x83 sub ac\xc8\x9biunea razelor ultraviolete). Tiparul realizat cu aceast\xc4\x83 tehnologie nu necesit\xc4\x83 laminarea printului pentru protec\xc8\x9bie; de aceea este ideal pentru afi\xc8\x99area exterioar\xc4\x83, \xc3\xaen special acolo unde se dore\xc8\x99te o rezisten\xc8\x9b\xc4\x83 bun\xc4\x83 \xc3\xaen timp._NEWLINE_Tiparul pe rigid este mult mai avantajos din punct de vedere financiar: \xc3\xaenainte de apari\xc8\x9bia ma\xc8\x99inilor de tipar flatbed, dac\xc4\x83 se dorea un print pe un panou de material rigid, acesta nu se putea realiza dec\xc3\xa2t prin tip\xc4\x83rirea unei folii autocolante din PVC \xc8\x99i aplicarea acesteia pe materialul rigid. La tiparul flatbed se economisesc deci at\xc3\xa2t costurile foliei autocolante, c\xc3\xa2t \xc8\x99i cele ale manoperei necesare._NEWLINE_Materialele ce se preteaz\xc4\x83 pentru tiparul pe rigid sunt plexiglasul, alucobondul, PVC-ul expandat; se poate tip\xc4\x83ri chiar si pe pl\xc4\x83ci de lemn finisate \xc3\xaen prealabil, rezultatele fiind impresionante. Pentru materiale ce nu au la baz\xc4\x83 culoarea alb\xc4\x83, a\xc8\x99a cum sunt plexiglasul transparent, alucobondul \xc8\x99i alte materiale, sunt necesare ma\xc8\x99ini ce pot tip\xc4\x83ri \xc8\x99i cu culoarea alb.'